El poeta valencià Joan Mahiques Climent rep el XXII Premi de Poesia Vicent Andrés Estellés de Burjassot
2025-07-24

Burjassot ha viscut una nit de cultura amb majúscules. L’Antic Mercat Municipal acollia la Gala de lliurament del XXII Premi de Poesia Vicent Andrés Estellés que el valencià Joan Mahiques Climent rebia de mans de l’Alcalde de Burjassot, Rafa García, i de la filla del poeta, Carmina Andrés, simbòlicament, en forma de Sitja.

Una gala senzilla, cuidada fins al més mínim detall, que començava amb un vídeo que feia un repàs a la vida del poeta que, enguany, haguera complit 100 anys. Una gala que no va voler perdre’s el teixit associatiu de Burjassot, que va acompanyar a la família, al Consistori i als càrrecs presents, que van destacar la gran faena realitzada per Mahiques en el seu poemari Enllà, enlloc.

Joan Mahiques Climent (Gandia, 1978) és doctor per la Universitat de Barcelona i exercix com a professor de l’àrea de Filologia Catalana a la Universitat Jaume I de Castelló. És membre de l’Institut Interuniversitari de Filologia Valenciana (IIFV) i s’ha dedicat sobretot a l’estudi i edició de la literatura catalana des de l’època dels trobadors fins al Barroc. Ha publicat el poemari Ha passat un estranger (2005). A més, figura en l’antologia Pedra foguera. En 2016, va publicar l’estudi Els morts agraïts, un estudi de la idea de la reversibilitat de favors entre vius i morts, en el context de la literatura catalana. En 2021, va resultar guanyador del Premi València de Poesia en valencià amb l’obra Entre dues clarors, publicada per Edicions Bromera.

L’Alcalde de Burjassot, Rafa García, va destacar amb les seues paraules “la importància de continuar homenatjant el nostre poeta més universal. Des de Burjassot, apostem per això i, més si cap, enguany, a través de la plataforma Estellés als pobles, en la qual més de 70 municipis i tres de les universitats públiques valencianes, ens hem unit per a mostrar el llegat del poeta”.

La gala va comptar amb la genial actuació del duet “Poetas feos”, integrat per David Vid i Jesús Mondria.